Nelima atajirika
Language: Swahili | Genre: Creative_writing

﻿Nelima atajirika  

Hapo zamani za kale, kulikuwa na  yatima wawili, Nelima na Nambuya.  Waliishi katika shamba lisilokuwa na  rutuba.  Kwa muda mrefu hakukunyesha na  hawakuwa na chakula. Walilazimika  kwenda mbali kutafuta chakula.  
Nelima alikuwa mnyamavu,  mnyenyekevu na alipenda kusaidia.  Dadake Nambuye, alikuwa mwenye  kiburi na hakumsikiza yeyote.  Hakuwajali watu wengine.  
Siku moja, Nelima na Nambuye  walipoamka, walitambua kwamba  hawakuwa na chochote cha kula.  Walilazimika kutafuta chakula. Kila  mmoja alikwenda kutafuta upande  tofauti.  
Wakati huo huo, aliishi Bi Kizee mmoja  aliyeitwa Netasile. Netasile alikuwa na  ugonjwa wa ukoma na mwili wake  ulijaa vidonda.  Watu wa kijiji chake walikuwa na imani  kuwa Netasile angeweza kumpa mtu  utajiri.  
Alipokwenda kutafuta chakula,  Nambuye alikutana na Bi Kizee  Netasile.  Netasile akamwita, "Mwanangu, u hali  gani? Unatoka wapi? Unakwenda  wapi?"  
Nambuye alijibu maswali yote kwa  dharau.  Netasile hakusita, akasema, "Nibebe  unipeleke nyumbani kwangu nami  nitakwambia la kufanya."  
Nambuye akasema kwa kiburi, "Heri  nife kuliko kuvigusa hivyo vidonda  vyako."  Bi Kizee alipuuza maneno hayo  akamtakia safari njema.  
Nambuye aliendelea kutembea. Alifika  mahali palipokuwa na majongoo,  nyoka, mabuu na wadudu wengine.  Alikuwa amechoka na kudhoofika kwa  kukosa chakula. Alipoketi chini  kupumzika, wadudu walianza  kumuuma.  
Nelima naye alikutana na Netasile.  Alifurahi kwani Netasile alikuwa  binadamu wa kwanza aliyekutana  naye tangu aanze safari yake.  Netasile akamwita na kumuuliza,  "Mwanangu, u hali gani? Unatoka  wapi? Unakwenda wapi?"  
Nelima alijibu kwa upole. Netasile  akasema, "Nipeleke nyumbani nami  nitakwambia la kufanya."  Nelima alimpeleka. Netasile akasema,  "Umenitendea lile wengi  wemeshindwa kufanya."  Alimpa Nelima kijiti ambacho  kingemsaidia kupata vyote alivyotaka.  
Nelima alimshukuru Bi Kizee na  kuelekea nyumbani.  Alipofika nyumbani, alipata nyumba  mpya iliyojaa vitu aina aina na  chakula kingi.  Tangu siku hiyo, Nelima akawa tajiri.  
Nelima hakufurahia kumpoteza  dadake lakini alisema, "Asiyesikia  ushauri huishia ndani ya kinywa cha  ndovu."  


Source www.africanstorybook.org